Краска[[1]](#footnote-1)  
*Якуб Колас*

Краска, мілая мая,

Госця веснавая!

Як ты хораша цвіцеш

У глушы, любая!

3 ціхім усмехам з табой

Вецярок жартуе,

I цябе ў вясёлы дзень

Сонейка цалуе.

Што ж на тварыку тваім

Легла задуменне?

Што нявесела глядзіш,

Мілае стварэнне?

I не радуе цябе

Дзень вясёлы мая,

Голас радасны вясны,

Песня маладая?

Я хацеў бы адгадаць

Дум тваіх гаворку,

Я б хацеў развесяліць

Краску, маю зорку.

Што гаруеш ты аб тым,

Што і ты без волі,

Што краса ўся адцвіце

Без пары і долі?

Ці па тым, што вецярок

Разлучыў з лугамі,

Дзе б ты гутарыць магла

3 пчолкамі, з чмялямі?

Я любуюся табой,

I мне смутна стане,

Што ў астрозе хараство

Усё тваё завяне.

Што адна ты адцвіцеш

Век свой сіратою, —

А багата ж адарыў

Май цябе красою!

Краска, красачка мая,

Мілае стварэнне!

Што ж на тварыку тваім

Легла задуменне?

1. *Кра́ска* — тое, што і кветка (у 2 знач.). [↑](#footnote-ref-1)